Illum, il-Kummissjoni Ewropea adottat il-Programm ta' Ħidma tagħha għall-2020. Dan jippreżenta l-azzjonijiet li l-Kummissjoni se tieħu fl-2020 biex tibdel il-Linji Gwida Politiċi tal-President Ursula von der Leyen f'benefiċċji tanġibbli għaċ-ċittadini, in-negozji u s-soċjetajiet Ewropej. Dak li qed isuq dan l-ewwel Programm ta' Ħidma huwa r-reida li l-opportunitajiet li se jġibu t-transizzjonijiet ekoloġiċi u diġitali jinħatfu b'suċċess. Ursula von der Leyen, il-President tal-Kummissjoni Ewropea, qalet: “Din il-Kummissjoni hija impenjata li tindirizza l-isfidi ġenerazzjonali tagħna bħat-tibdil fil-klima, id-diġitalizzazzjoni u l-immigrazzjoni. Aħna impenjati li nwettqu l-Patt Ekoloġiku Ewropew u ntejbu l-opportunitajiet għaċ-ċittadini u n-negozji Ewropej fit-trasformazzjoni diġitali. Dan il-Programm ta' Ħidma se jgħin biex tinbena Unjoni li tirsisti għal aktar.” Il-Viċi President Maroš Šefčovič responsabbli għar-Relazzjonijiet Interistituzzjonali u t-Tbassir qal: “Li nagħmlu l-ambizzjonijiet tagħna reali huwa sforz kollettiv bejn l-istituzzjonijiet kollha, l-Istati Membri u s-sħab ewlenin. Għalhekk, il-Programm ta' Ħidma tal-Kummissjoni jirrifletti wkoll il-prijoritajiet ewlenin tal-Parlament Ewropew u tal-Kunsill Ewropew. Barra minn hekk, għall-ewwel darba, aħna integrajna l-għarfien dwar ix-xejriet fit-tul li qed isawru l-ekonomiji u s-soċjetajiet tagħna. Il-previżjoni strateġika se tkun il-boxxla li tiggwida ħidmitna hekk kif nimxu biex infasslu politiki li jibqgħu validi fil-futur li jindirizzaw bil-qawwa l-ħtiġijiet tal-Ewropej kollha u jsaħħu l-pożizzjoni ġeopolitika tal-Unjoni tagħna.” Nagħtu imbuttatura lit-tranżizzjoni lejn Ewropa ġusta, newtrali għall-klima u diġitali Fl-2020, il-Kummissjoni Ewropea se tibda tibdel is-sitt ambizzjonijiet ewlenin tal-President von der Leyen f'inizjattivi konkreti li mbagħad jiġu negozjati u implimentati f'kooperazzjoni mal-Parlament Ewropew, mal-Istati Membri u ma' sħab oħra: Il-lista sħiħa tat-43 inizjattiva ġdida taħt is-sitt ambizzjonijiet ewlenin hija stabbilita fl-Anness 1 tal-Programm ta' Ħidma. Applikazzjoni ta' diskontinwità politika Fit-tħejjija tal-Programm ta' Ħidma, il-Kummissjoni eżaminat il-proposti kollha li bħalissa qed jistennew deċiżjoni mill-Parlament Ewropew u mill-Kunsill, u qed tipproponi li tirtira u temenda aktar minn 34 minnhom. Xi wħud minnhom ma jaqblux mal-prijoritajiet politiċi l-ġodda tal-Kummissjoni; għall-maġġoranza tal-inizjattivi, il-Kummissjoni tibqa' impenjata bis-sħiħ li tilħaq l-għanijiet tagħhom. Il-Kummissjoni se tirrifletti dwar modi aħjar u aktar effiċjenti biex issegwi l-għanijiet u tikkonsulta lill-Parlament Ewropew u lill-Kunsill qabel ma tifformalizza l-irtirar. Il-lista sħiħa tal-proposti għall-irtirar hija stabbilita fl-Anness 4 tal-Programm ta' Ħidma. Tisħiħ tat-tfassil tal-politika u l-implimentazzjoni b'perspettiva futura Mill-2020, il-Kummissjoni se tagħmel użu akbar mill-kapaċitajiet strateġiċi ta' tbassir tagħha biex tidentifika x-xejriet fit-tul, ittejjeb l-istabbiliment tal-prijoritajiet tal-Kummissjoni u t-tfassil ta' politika bbażat fuq l-evidenza. Qafas imsaħħaħ għal Regolamentazzjoni Aħjar se jiżgura li l-politiki jwasslu għal riżultati tanġibbli u jagħmlu l-ħajja tan-nies u tan-negozji aktar faċli. B'mod partikolari, l-approċċ ‘one-in, one-out' se jiżgura li l-piżijiet li jkunu għadhom kif ġew introdotti jiġu kkumpensati billi n-nies u n-negozji — b'mod partikolari l-SMEs — jinħelsu bi spejjeż amministrattivi ekwivalenti fil-livell tal-UE fl-istess qasam ta' politika. Il-pjattaforma Fit-to-future se tappoġġja wkoll l-isforzi ta' simplifikazzjoni tal-Kummissjoni. Il-lista sħiħa tal-proposti għall-simplifikazzjoni tar-regoli tinsab fl-Anness 2 tal-Programm ta' Ħidma. Twettiq tal-aġenda konġunta Il-Kummissjoni kkooperat mill-qrib mal-Parlament Ewropew, l-Istati Membri u l-kumitati konsultattivi biex tfassal il-Programm ta' Ħidma tagħha qabel ma tippreżentah. Il-ħidma kontinwa f'dan l-ispirtu ta' tim, il-Kummissjoni, il-Parlament Ewropew u l-Kunsill issa ser tibda diskussjonijiet biex tiġi stabbilita lista ta' prijoritajiet konġunti li dwarhom il-koleġiżlaturi jaqblu li jieħdu azzjoni rapida. Għal Aktar Informazzjoni: Skedi informattivi dwar il-Programm ta' Ħidma tal-Kummissjoni Linji Gwida Politiċi tal-President von der Leyen. Programmi ta' Ħidma passati tal-Kummissjoni u dokumenti prinċipali Is-sit web tal-Programm REFIT tal-Kummissjoni Ewropea